সময় কত দ্রুত চলে যায়। এইতো সেদিন রাজধানী রিয়াদের পিচঢালা পথে হেঁটে বেড়িয়েছে আনমনে। জেদ্দায় এসেছি প্রায় সপ্তাহ খানেক দিন হয়ে গেলো। কিন্তু নগরটাকে তেমন করে ঘুরে দেখা হলোনা। ‘মক্কার প্রবেশদ্বার’ খ্যাত এই নগরীতে আধুনিকতা ও প্রাচীনতা চমৎকারভাবে মিশে আছে। অনেক ভবনেই রাজসিক নকশার উপস্থিতি পাওয়া যায়। আলোর প্রতিফলনে চকচকে কাঁচের দেয়াল, স্টিলের কাঠামো, বিভিন্ন রকমের বর্ণিল মার্বেল পাথরের স্থাপত্য, নকশাখচিত উজ্জ্বল অট্টালিকাসমূহ চলতি পথেই মুগ্ধ করে তোলে।